b'\n_START_ARTICLE_\nYrj\xc3\xb6 Kontsas\n_START_PARAGRAPH_\nYrj\xc3\xb6 Kontsas (k. 1597 Isokyr\xc3\xb6) oli talonpoika, nelj\xc3\xa4nnesmies ja nuijamiesten johtajia nuijasodassa Jaakko Ilkan ja Pentti Poutun ohella._NEWLINE_Kontsaan is\xc3\xa4 oli Sipi eli Sigfrid Kontsas. H\xc3\xa4n toimi noin vuodesta 1588 talollisena Isossakyr\xc3\xb6ss\xc3\xa4, samoin kuin nelj\xc3\xa4nnesmiehen\xc3\xa4. Kontsas oli mukana pohjalaisten l\xc3\xa4hetyst\xc3\xb6ss\xc3\xa4, joka hein\xc3\xa4kuussa 1596 k\xc3\xa4vi Kaarle-herttuan luona valittamassa ratsumiesten k\xc3\xa4yt\xc3\xb6st\xc3\xa4 ja sai t\xc3\xa4lt\xc3\xa4 suojakirjan. Kun l\xc3\xa4hetyst\xc3\xb6 kokoontui Kontsaan luona 25. marraskuuta samana vuonna, huovit vangitsivat heid\xc3\xa4t kaikki, mutta talonpojat vapauttivat joukon v\xc3\xa4kivalloin seuraavana y\xc3\xb6n\xc3\xa4. Kontsaasta tuli kyr\xc3\xb6l\xc3\xa4isten p\xc3\xa4\xc3\xa4llikk\xc3\xb6 nuijasodassa ja Jaakko Ilkan l\xc3\xa4hin mies. H\xc3\xa4n otti osaa Nokian taisteluun, jonka j\xc3\xa4lkeen pakeni muiden kapinajohtajien kanssa Pohjanmaalle. Abraham Melkiorinpoika Klaus Flemingin joukosta vangitsi siell\xc3\xa4 Kontsaksen ja perim\xc3\xa4tiedon mukaan h\xc3\xa4net mestattiin Jaakko Ilkan kanssa Isonkyr\xc3\xb6n Kontsaansaaressa._NEWLINE_Yrj\xc3\xb6 Kontsaan puumerkki on kuvattuna Ilmajoen vaakunassa.'